AlexejDobrolubov/national_council_slovak_2010 huggingface dataset:
18. schôdza NR SR - 8.deň - A. dopoludnia
Dátum: 2020-12-04
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

36. Vďaka. Nadviažem presne na tie slová, s ktorými skončil kolega Dostál. Ja si vážim, že kolega Susko vystupuje vecne, ale nedá mi nepodporiť kolegu Dostála v tom odmietnutí tej tézy, že ohrozujeme právny štát. Práve tá téma právneho štátu a novej európskej politiky je niečo ako, čo kolega Susko vie, čomu sa venujem extenzívne. Bol som v konverzácii s komisárkou Jourovou v tejto veci a konkrétne ku reformám, ktoré ministerka Kolíková predstavuje, viackrát. Ministerka Kolíková je priamo, osobne v kontakte s komisárkou Jourovou a chcem vás uistiť, kolega Susko, že komisárka Jourová a Európska komisia pozorne študuje, dobre vnímajú, majú dobre prečítané... (Prerušenie vystúpenia predsedajúcim.) Laurenčík, Milan, podpredseda NR SR Pán poslanec, mali by ste reagovať na predrečníka. Valášek, Tomáš, poslanec NR SR Vďaka. Kolega Dostál má úplnú pravdu, keď odmietol to podozrenie v tom zmysle, že skutočne Komisia má tú tému naštudovanú. To, čo odznelo v tých konverzáciách s kolegyňou, s komisárkou Jourovou, to len podporím kolegu Dostála, je toľko, že nikto nie je nad právom, ani sudcovia, ani prokurátori, a komisárka, pardon, ministerka Kolíková a vláda má úplné právo podniknúť tie kroky, ktoré považuje za potrebné, aby prišlo k očisteniu justície, aby prišlo k očisteniu prokuratúry. A komisárka Jourová opakovane jasne povedala, že s reformami, tak ako boli zatiaľ načrtnuté aj s procesom, ku ktorým sa k nim prišlo, zatiaľ nemali najmenší problém. Takže opakujem, ako toto nebolo ľahké obvinenie. V podstate hovoríte, že Slovensko je tu taká kvázi banánová republika niekde v tom prístupe k právnemu štátu, na úrovni Maďarska. Ja len môžem potvrdiť, že to určite nie je pohľad Európskej komisie. Dokončím len drobnou faktickou poznámkou a opravím vás, nie sú to, nie je to plán obnovy, ktorý je podmienený dodržiavaním právneho štátu, sú to tradičné eurofondy, ktoré sú v prípade porušenia právneho štátu zastavené. Ani jedno, ani druhé nám nehrozí. Vďaka.
16. schôdza NR SR - 7.deň - A. dopoludnia
Dátum: 2020-11-04
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

60. Vďaka, pán predsedajúci. Ja len krátko, pretože pán poslanec Blaha už dvakrát jasne pomenoval svoje návrhy a ja už som raz jasne vysvetlil, prečo si myslím, že by to bolo chybou, nielen ja, ale aj pani poslankyňa Kozelová a iní. Dovoľte mi dodať len jednu vec, ak teda ešte kolegovia váhajú nad správnosťou toho postupu, a že či predsa len nepritvrdiť, dodám len, že ten jazyk, ktorý sme zvolili, sme nevymysleli s pánom poslancom Krúpom niekde večer pri počítači v kancelárii. Kopírujeme úplne presne postup a jazyk tzv. Minskej skupiny, ktorá nie je nejaký západný blok, je v nej Francúzsko a Spojené štáty, áno, je v nej aj Rusko. Takže opäť kopírujem úplne presne postup, pod ktorý sa podpísala aj Moskva, nie je to niečo, čo sme si vymysleli na kolene, je to v danej situácii ten najlepší postup, na ktorom sa vedela zhodnúť medzinárodná komunita, opakujem, vrátane Ruska. Vďaka.
16. schôdza NR SR - 7.deň - A. dopoludnia
Dátum: 2020-11-04
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

44. Vďaka, pán predsedajúci. Moja mama ma učila nikdy sa nehádať s ľuďmi, ktorí vám skladajú kompliment. Takže začnem poďakovaním pánu poslancovi Blahovi za tie jeho vrelé slová k mojej diplomatickej skúsenosti a odpoviem rovnako diplomaticky, bez nejakých osobných invektív, upozornením na logické následky toho kurzu a toho smeru, ktorý nám práve predložil. Toto sa totiž stane, ak sa pustíme cestou hľadania vinníka a ukazovania prstami. Arménsko povie, že Azerbajdžan za všetko môže, pretože začal vojnu, Azerbajdžanci vám odpovedia, že Arménsko nelegálne okupuje nielen Náhorný Karabach, ale aj šesť provincií naokolo a takisto bombarduje civilné mestá v Azerbajdžane. Arménsko vám povie, že bombardovanie Azerbajdžanu..., a bombardovaním Azerbajdžan vyhnal 25 %, možno až 50 % obyvateľov zo Stepanakertu, na to Azerbajdžan odpovie, dobre, ale v Náhornom Karabachu žilo 25 % Azerov pred vojnou, tých ste vyhnali koncom vojny v roku 1994, čo s nimi. Arménsko vám povie, násilie nikdy nie je cesta, Azerbajdžan vám povie, fajn, ale mali ste 26 rokov na diplomaciu, 26 rokov rokovania v rámci Minského procesu, kedy Arménsko neustúpilo ani o krok, čo ste čakali. Viete, kam smerujem. Vážení, toto je cesta do pekla, toto garantuje, že takto sa budeme hádať a budú sa obe strany hádať ešte o rok, zatiaľ čo budú nevinní ľudia naďalej umierať. Čas na hľadanie vinníkov ešte príde, to, že sa pridávam a že sme zvolili aj s pánom poslancom Krúpom takú opatrnú, diplomatickú formuláciu, nie je profesionálna deformácia bývalého diplomata, je to o pocite zodpovednosti, zodpovednosti za naše slová. A myslím, som presvedčený, že keď sa pridáme k jednej strane, tak výsledkom bude to, že sa Azerbajdžan zatne a že krviprelievanie bude pokračovať. Preto pevne verím, že si zvolíme tú, síce opatrnú, možno trošku frustrujúcu, ale zodpovednú cestu citlivého, pomalého, trpezlivého hľadania východiska z tohto konfliktu. Vďaka. (Potlesk.)
16. schôdza NR SR - 7.deň - A. dopoludnia
Dátum: 2020-11-04
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

20. Vďaka, pán predsedajúci. Len veľmi krátko, však nás čaká rozprava. Pán poslanec Kéry má úplnú pravdu, to, že z toho vypadlo, tá zmienka, že sa bojuje v Azerbajdžane a priľahlých okolnostiach, nebolo náhodou. Aby bolo úplne jasné, medzinárodné právo dáva jasne za pravdu Azerbajdžanu, čo sa týka Náhorného Karabachu, je to stále podľa medzinárodných zákonov súčasť Azerbajdžanu. Čo však tiež platí, a to sme zohľadnili v tomto znení novej rezolúcie, je to, že je tu nejaký mierový proces, je tu nejaká Minská skupina, tá má nejaké dohodnuté princípy riešenia. Jedným z tých dôležitých princípov je, že neprejudikujme už teraz konečný status Azerbajdžanu - pardon, konečný status Náhorného Karabachu - a skúsme sa dohodnúť na nejakom prechodom štatúte a potom nechať nejaký čas, až potom sa rozhodne, komu presne bude Náhorný Karabach patriť, preto sme zosúladili našu rezolúciu s tým konaním Minskej skupiny. Veľmi rýchle k tomu, čo povedal pán poslanec Blaha. Ja, je tu zásadný rozdiel, a so všetkou úctou, medzi dianím a medzi koncom 2. svetovej vojny a dianím v Náhornom Karabachu. Ten rozdiel je v tom, že 2. svetová vojna sa skončila totálnou porážkou a totálnou kapituláciou porazených mocí, či to bolo cisárskeho Japonska, či nacistického Nemecka. Bavíme sa momentálne v situácii v Náhornom Karabachu o situácii, kedy ani jedna, ani druhá strana nie je blízka totálnej porážke. A pevne veríme, že k tomu nikdy nedôjde, preto to znamená ďalšie krviprelievanie a ďalšie tisíce životov stratených a ďalšie desaťtisíce ľudí vyhnaných z regiónu. Ak chceme, aby situácia skončila teraz, nikdy to nebude jednoznačnou kapituláciou jednej ani druhej strany. Bude to musieť byť len mierovou dohodou, ktorá uznáva a rešpektuje práva oboch. Preto sme to formulovali tak citlivo. V oboch situáciách vidím zásadný rozdiel. Vďaka.
16. schôdza NR SR - 2.deň - A. dopoludnia
Dátum: 2020-10-21
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

114. Vďaka, pán predsedajúci. Dovoľte mi podčiarknuť, čo práve odznelo od pána podpredsedu, a touto cestou mu zároveň poďakovať za jeho slová. Je to tak presne, ako popísal. Je pre nás všetkých Slovákov smutnou a veľmi nedôstojnou vizitkou, že reputácia a efektivita súdnictva padla tak nízko, ako padla, a som nekonečne rád, že práve obnova súdnictva je v rukách tak kompetentnej osoby ako ministerka Kolíková, ktorú zároveň týmto vítam medzi nami. Chcem však podčiarknuť ešte jednu vec z toho, čo odznelo od teba, pán podpredseda. Je viacero vecí, ktoré v súdnictve pokrivkávajú, a sú veci, ktoré pokrivkávajú v súdnictve, ale aj mimo súdnictva. Tie majetkové priznania a doskumávanie majetkových pomerov je niečo, čo treba napraviť, samozrejme, nielen v kontexte reformy a očisty súdnictva, ale myslím si, že nás čaká aj širšia konverzácia o tom, ako okrem iného rozumne, efektívne a zmysluplne nastaviť aj majetkové priznania pre politikov. Áno, vrátane nás všetkých, pretože navrátenie nejakej dôvery v tú vec verejnú sa nemôže zastaviť len reformou súdnictva. Vďaka za to.
12. schôdza NR SR - 6.deň - B. popoludní
Dátum: 2020-09-24
Poslanec: Valášek, Tomáš (ZA ĽUDÍ)
Druh vystúpenia: Vystúpenie s faktickou poznámkou

202. Vďaka. Len veľmi rýchlo, lebo pán poslanec Dostál v podstate odpovedal za mňa. To sme členmi klubov Európskej únie a NATO nie preto, že súhlasíme vo všetkom, so všetkými ich členmi. Sme členmi týchto klubov, preto skupinami slobodných štátov, ktoré sa môžu slobodne nezhodnúť v týchto veciach. Máme svoje právo prejaviť nesúhlas s politikou v Spojených štátoch, ja som to urobil často, urobil som to jasne vo viacerých prípadoch tento mesiac. A na rozdiel od iných podobných zoskupení na východ od nás máme to právo. Je úplne normálne, a ako povedal pán poslanec Dostál, tieto kluby ctí, že sa v nich vedia ich členovia nezhodnúť a napriek tomu majú právo na svoj názor, napriek tomu nie sú zaň potrestaní, napriek tomu sú naďalej právoplatnými členmi týchto klubov. To je ten typ spoločenstva, kam Slovensko patrí a som hrdý, že sme v EÚ a v NATO. Vďaka.
23. schôdza NR SR - 5.deň - B. popoludní
Dátum: 2021-02-03
Poslanec: Urban, Miroslav (-)
Druh vystúpenia: Vystúpenie s faktickou poznámkou

84. Ďakujem za slovo. Skrátenie volebného obdobia je určite absolútne legitímne vzhľadom na nezvládnutý manažment epidémie COVID 19. Hibernácia v lete, hibernácia v decembri, nekonečná improvizácia, nekonečný chaos v nemocniciach. Žiadne relevantné plány, len testovanie, testovanie a žiadna pozitívna, jasná perspektíva. Počty úmrtí na COVID-19 signifikantne neklesajú a treba pripomenúť, že umierajú nielen pacienti na COVID-19, ale máme úmrtia na iné odvrátiteľné úmrtia spôsobené nedostatočnou zdravotnou starostlivosťou. Za nelichotivými štatistikami a explozívnym šírením infekcie však stojí strata autority štátu, strata dôvery - a to sú vaše výsledky. Plus, samozrejme, katastrofálny stav nášho zdravotníctva, čo je vlastne dedičstvo 30 rokov - ignorácia zdravotnej starostlivosti. Pár štatistických údajov, ako som už spomínal, máme k dnešnému dňu okolo 4 800 mŕtvych pri 250-tisíc pozitívne testovaných obyvateľov. Obdobné mortalitné dáta má napr. Izrael, obdobne 4 800 mŕtvych, ale majú 650-tisíc pozitívne testovaných. Kde sme teda asi spravili chybu, súdruhovia z koalície? Zdá sa, že tieto nelichotivé čísla popri chaotickom vládnutí, za tieto čísla môže i zlý zdravotný systém na Slovensku. Typickým príkladom nefungujúceho zdravotníctva sú tisícky nakazených a, bohužiaľ, i mŕtvych zdravotníkov. Zamyslel sa vôbec niekto z vás nad týmito údajmi? Pacienti s COVID-om stále čakajú hodiny, hodiny na urgentoch a zdravotníci zúfalo naďalej hľadajú pre uvedených pacientov adekvátne lôžka. Mnohí pacienti sa však tohto nedočkajú. Mať v dnešnej dobe iné ochorenia, ako infarkt myokardu, a potom v nemocnici sa nakaziť ešte COVID-om, môže zásadne znižovať vaše šance... (Prerušenie vystúpenia časomerom.)
23. schôdza NR SR - 4.deň - A. dopoludnia
Dátum: 2021-01-29
Poslanec: Urban, Miroslav (-)
Druh vystúpenia: Vystúpenie s faktickou poznámkou

177. Sme na jednej lodi. Dúfam, že to nie je Titanic. No ak sa vám nepáči, že chceme znížiť platy poslancov, tak sa dohodnime korektne – koalícia, opozícia – darujme celý mesačný plat. 150 nás je tu, cca 4,5-tisíc, eventuálne voľačo menej, to je vyše 600-tisíc eur a potom by ľudia videli, či to myslíme vážne. Ja s tým problém nemám. Urobte dáky fond, dáme tam všetci peniaze a nakúpme trebárs ochranné osobné pomôcky pre ľudí, pre dôchodcov. Ja by som bol za to a to by bolo naozaj také gesto voči tým ľuďom, ktoré by malo odozvu v tej spoločnosti a ľudia by pochopili, že sme spolu s nimi, že tie ich ťažkosti zdieľame spolu s nimi a trebárs nech sa to využije aj na tie spomínané FFP2 respirátory alebo podobné veci, ja s tým problém nemám. Bolo by to skoro milión, milión eur a myslím, že my by sme určite hladní neboli a bolo by to naozaj gesto voči tým chudobným, dôchodcom, hendikepovaným. Ďakujem.
23. schôdza NR SR - 2.deň - B. popoludní
Dátum: 2021-01-27
Poslanec: Urban, Miroslav (-)
Druh vystúpenia: Vystúpenie s faktickou poznámkou

171. Ďakujem za slovo. Tak ako Rusko má svoju propagandu, tak určite ju majú aj Spojené štáty americké. Máte určite podstatne viac dezinformačných proamerických webov a médií ako Rusi, to zase je fakt. Takisto výdavky na zbrojenie Rusi - 60 mld., NATO - 900 mld. z toho Američania - 650 mld., takže ja v tomto kontexte naozaj nevidím hrozbu takého Ruska, ktoré má pätnásťkrát nižší rozpočet na zbrojenie ako krajiny NATO. A keď ste spomínali tie všelijaké prieskumy a takto, tak som si tu vypichol jeden z Princeton University Dr. Gilens and Page, ktorí hodnotili, čie záujmy americkí politici skutočne reprezentujú, keď hovoríte o tej demokracii euroatlantickej kooperácii a čo ja viem. Takže záverom tejto štúdie bolo: "Hlavným výsledkom nášho výskumu je, že hospodárske elity a organizované skupiny, ktoré zastupujú hospodárske záujmy a vojensko-priemyselné komplexy, majú zásadný, nezávislý vplyv na politiku vlády USA. Skupiny, ktoré reprezentujú záujmy väčšiny Američanov, ako aj jednotliví priemerní občania, majú oproti tomu na politiku malý alebo vôbec žiadny vplyv. Hovoria o vyprázdnenej demokracii. Väčšina Američanov má teda minimálny vplyv na politiku, ktorú realizuje vláda, a to je aj náš prípad. Ak dominuje zákonodarstvo mocných, hospodárskych organizácií a malé skupiny vplyvných Američanov, potom je tvrdenie USA, že je demokratickou spoločnosťou, vážne ohrozené. Propagandistickým nástrojom elity sú mediálne koncerny, ich úloha spočíva v zachovaní legitimity politikov vysokých úradov a v prezentácii vojny a zbrojenia ako humanitárneho opatrenia zachovanie mieru." To je všetko, ďakujem.
23. schôdza NR SR - 2.deň - B. popoludní
Dátum: 2021-01-27
Poslanec: Urban, Miroslav (-)
Druh vystúpenia: Vystúpenie s faktickou poznámkou

159. Ďakujem za slovo. Zase len točíme dookola tú Ukrajinu, anexiu Krymu a podobne. Viete, tak poďme spolu na Krym a poďme sa opýtať tých obyvateľov Krymu ruskojazyčných, či chcú byť súčasťou Ruskej federácie alebo Ukrajiny. To by bolo podľa mňa prijateľné. Rusko nikdy neodíde z Krymu, iba ak tam bude znova nejaká vojna alebo nejaký konflikt, čiže s tým by sme už mohli tiež prestať. V tej bezpečnostnej stratégii sa píše aj o tom, že narastá vplyv autoritárskych režimov, ktoré presadzujú nedemokratické hodnotové systémy. No veď áno, sú autoritárske systémy, ja vám poviem jeden z nich, napríklad vahavistický stredoveký feudálny systém Saudskej Arábie, hej, kde vládnu isté dynastie. To sú naši jedni z najväčších spojencov podľa tých ako vlastne sa k nim správame na Blízkom východe. A spojenci sú len preto, že nakupujú zbrane od Spojených štátov za desiatky miliárd. Viete, podobný systém je aj v Iráne, ale, bohužiaľ, Irán nejde tak po ruke Spojeným štátom a nám, a preto je vlastne náš nepriateľ. Keby iránski predstavitelia zradili svoj národ, predali by ho a nakupovali zbrane od USA, tak by sa stali zrazu demokraciou a la Saudská Arábia. Áno, v tej bezpečnostnej stratégii sa píše, medzi strategické bezpečnostné záujmy Slovenskej republiky patrí vojenská prítomnosť Spojených štátov amerických v Európe. Tak ste vraveli, že tu neprídu vojská USA, ale či sú už v Európskej únii tie vojská alebo konkrétne v nejakom inom štáte niekde na Slovensku, tak sú prakticky, ich pohyb neobmedzený a môžu teda pôsobiť aj na území Slovenska. A s tým celkom nie som stotožnený, aby sme preferovali prítomnosť vojakov Spojených štátov amerických. Európa má na to byť aj samostatná.
23. schôdza NR SR - 2.deň - B. popoludní
Dátum: 2021-01-27
Poslanec: Urban, Miroslav (-)
Druh vystúpenia: Vystúpenie s faktickou poznámkou

155. Ďakujem za slovo. Viete, v roku ´89 po revolúcii som mal takú predstavu, že na Slovensku jednoducho alebo v Európe končia dejiny. Stredná Európa, východná Európa, Rusko, západná Európa a Spojené štáty budú nažívať v nejakom takom spoločnom spoločenstve bez nejakých konfliktov a nebude potrebná ani nejaká Aliancia, rozširovanie Aliancie a podobne. No, bohužiaľ, tie imperialistické chúťky a boj o svetovládu, nerastné bohatstvo pokračuje ďalej. A nie je to len, samozrejme, Spojené štáty, samozrejme, aj USA a Čína majú svoje ambície. Teraz tu prišiel COVID minulý rok a tiež som čakal, že budeme zase, troška zmiernime a budeme mať tú rétoriku takú inú, pokojnejšiu, nejakú mierovejšiu a budeme investovať do toho, čo ľudia potrebujú do zdravotníctva, školstva a podobne. No a zase tu máme túto hrozbu Ruska, ktoré sa to tam opakovane popisuje v tom zozname bezpečnostnej stratégie. Viacej sa venujete tomu Rusku, ako som spomínal: "Konflikt v Gruzínsku a na východe Ukrajiny vyvolaný agresívnym správaním Ruskej federácie, ako aj nelegálna okupácia ukrajinského Krymu a Sevastopoľa je v hrubom rozpore s medzinárodným právom." No ale sú aj iné oblasti, boli. Intervencia Spojených štátov a Veľkej Británie do Iraku, státisíce mŕtvych aj to by nás mohlo troška zaujímať. Viete, Južné Osetsko, Abcházsko, dobre, intervencia Ruska. Oni nemajú právo na sebaurčenie? Kosovo zase toto právo má. Potom je to také zmätočné. Alebo okupácia Golanských výšin. Samostatné Kosovo môže byť, prečo nie Krym. Škóti môžu hlasovať o samostatnosti, Katalánci nie. A to potom vyvoláva v ľuďoch také pochybnosti a ľudia potom prestávajú dôverovať. Ja myslím, že do toho nevidím tak ako vy, samozrejme, ale... (Prerušenie vystúpenia časomerom.)
18. schôdza NR SR - 11.deň - A. dopoludnia
Dátum: 2020-12-10
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

62. Ďakujem za slovo. Položme si otázku, prečo táto vláda potrebuje núdzový stav? Odpoveď je jednoduchá. Táto vláda potrebuje núdzový stav, pretože nemáme žiadny reálny, zrozumiteľný epidemiologický plán, ako bojovať s epidémiou koronavírusu. To je naozaj škoda. Od leta sme sa na to mohli pripraviť, ja myslím, že času bolo dosť. Nerozumiem, prečo takýto plán nemáme a prečo ho vlastne nepoužívame. Mne sa napríklad celkom páči plán od pána ministra Sulíka. Regionálne testovanie, regionálny lockdown, úplne excelentne. Ale zatiaľ nič, k ničomu takémuto nedošlo. Áno, za včera máme 5-tisíc nových prípadov, nemocnice kolabujú, tie už kolabovali dávno a naozaj je to katastrofa, je to depresívne poznanie, ako to teda funguje. A tie naozaj veci sú často nezmyselné. Nerozumiem napríklad zavreté školy druhý stupeň, prvý stupeň otvorený, otvorené lyžiarske strediská. Ja napríklad na ambulancii som mal predvčerom 35 ľudí, ktorí sedeli vedľa seba, lebo nemajú kde inde sedieť, ale 30 detí alebo 20 detí v triede sedieť nemôže. Tie naozaj opatrenia by mali byť zrozumiteľné, jasné a mali by to riadiť odborníci a nie politici. A ak sa niečo prijme, tak musíte niesť za to zodpovednosť aj politickú. Ja chápem, že vždycky sa budú nakoniec počítať úmrtia, koľko ľudí zomrelo, ale nemôžte kvôli tomu, aby ste mali čo najlepšie čísla, deprimovať túto spoločnosť. Ďakujem.
18. schôdza NR SR - 10.deň - B. popoludní
Dátum: 2020-12-09
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

136. Núdzový stav vám vyhovuje predovšetkým preto, že môžte využívať zdravotníkov v podstate ako otrokov, môžte im prikázať prácu, ale zdravotníci sú už teraz unavení, zdecimovaní, ignorovaní, zabudnutí, v podstate skôr stretnú Yetiho, si myslím, akoby by dostali adekvátnu odmenu za svoju prácu, dobre to viete, na nich sa vôbec nemyslí. Nemocnice sú už teraz v katastrofálnom stave. O rôznych tých potemkinovských projektoch, čo sa realizovali v rámci COVID-u, nechcem ani hovoriť a netuším, čo bude s naším zdravotníctvom po koronakríze. Ďakujem.
18. schôdza NR SR - 2.deň - B. popoludní
Dátum: 2020-11-25
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

199. Ďakujem za slovo. Predstavme si modelovú situáciu, že by som si postavil nejakú chatrč alebo dovliekol maringotku tuto niekde pod Slavín k dákemu vládnemu koaličnému poslancovi alebo do nejakej dobrej štvrte. Ja myslím, že by zmizla za, do 24 hodín by bola preč a v podstate je to isté, hej. Ja to chápem, celé roky sa tieto problémy neriešili, vždycky sa to nejako ututlalo, dalo sa to do pozadia, nikto to neriešil, lenže Slovensko nie je len Bratislava. Verím tomu, že Bratislavčania nemajú o tom ani predstavu, ako vyzerajú niektoré tie osady na východe, na strednom Slovensku a tento problém viac-menej si všetky tie vlády predchádzajúce kupovali čas. Všetko to odkladali, podporovali menšiny, ktoré tieto osady stavajú, a zatvárali si pred tým oči. No a teraz to bude treba riešiť. Ďakujem.
18. schôdza NR SR - 2.deň - B. popoludní
Dátum: 2020-11-25
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

171. Ďakujem za slovo. Ja v tomto návrhu zákona vidím jeden veľký, veľký benefit. Nielen v tom zvýšení materskej, ale aj v tej podmienke, aby tie matky buď pracovali, alebo mali ukončené stredoškolské vzdelanie. To je veľmi zásadná vec. Pokiaľ tie ženy budú mať ukončené základné, teda to stredné vzdelanie dostanú túto podporu. Vytvorí sa tam snaha, aby tie ženy sa vzdelávali aj z tých marginalizovaných komunít. Možno liberáli budú namietať, že je to nejaké obmedzenie práv a podobne, ba práve naopak. Ak budú vidieť, že tam tá podmienka je, to vzdelanie, tak budú mať snahu naozaj vyštudovať tú strednú školu. Potom sa uplatnia na trhu práce a budeme mať menej nezamestnaných. To je obrovský benefit. Naozaj to vzdelanie je cesta správnym smerom, a teda aj k tej podpore rodiny. Ďakujem.
18. schôdza NR SR - 1.deň - B. popoludní
Dátum: 2020-11-24
Poslanec: Urban, Miroslav (ĽS Naše Slovensko)
Druh vystúpenia: Vystúpenie s faktickou poznámkou

42. Ďakujem za slovo. Pani Bittó Cigániková, to by bolo ozaj super, keby sme dokázali znížiť výskyt diabetikov, nádorov hrubého čreva a podobne. Ale položme si otázku, či to je naozaj reálne pri tom dnešnom stave zdravotníctva. Je to vôbec zabezpečené? Personálne určite nie. Od budúceho roka zvyšujú mzdy zdravotníkom v Čechách, v Maďarsku, takže budeme mať ďalší problém. Uniknú nám ďalší lekári, zdravotníci, zdravotné sestry. Takže toto sú také trocha rozprávky. Určite, lieky ste spomínali. Je tu problém, aby mohli prísť na trh nové generiká, to trojstupňové, trojstupňový taký príjem tých liekov do nášho systému, ale to sa dá všetko zmeniť. No a aby ste vedeli, ako zvyšujú zisky súkromné zdravotné poisťovne, tak napríklad tým, že stimulujú lekárov, aby robili menej vyšetrení, menej im platia za isté výkony alebo neuhrádzajú niektoré vyšetrenia, ktoré povedia, povedia si, že tieto vyšetrenia nebudeme uhrádzať alebo zaplatíme menej. Čiže takto vlastne si zvyšujú zisky tie súkromné poisťovne. Ak by sme mohli pomôcť zdravotníctvu, mohli by sme to spraviť úplne jednoducho, že by sme sa všetci prepoistili do štátnej VšZP. Mali by sme viacej peňazí a myslím, že by to bolo správne. Ešte by som spomenul, pred rokom pán Pellegrini prosil šéfa investícií v zdravotníctve pána Eda Matáka z Penty, chcel kúpiť nemocnicu Bory. A ten mu na to povedal, že určite, štátu to určite nepredám, lebo si myslím, že je to veľmi neefektívny vlastník a prevádzkovateľ nemocníc. Tým povedal všetko. Takže ak dokážeme zlepšiť situáciu v nemocniciach, že to tam bude fungovať ako v spoločnostiach súkromných, tak budeme mať viacej peňazí, myslím, že na všetko. Ďakujem.